b'\n_START_ARTICLE_\nIvo Vojnovi\xc4\x87\n_START_PARAGRAPH_\nIvo Vojnovi\xc4\x87 (Dubrovnik, 9. listopada 1857. \xe2\x80\x93 Beograd, 30. kolovoza 1929.), hrvatski knji\xc5\xbeevnik.\n_START_SECTION_\n\xc5\xbdivotopis\n_START_PARAGRAPH_\nOsnovnu \xc5\xa1kolu je zavr\xc5\xa1io u Splitu. Gimnaziju poha\xc4\x91a u Splitu i u Zagrebu gdje je maturirao u Klasi\xc4\x8dnoj gimnaziji 1875. godine. U Zagrebu zavr\xc5\xa1ava studij prava 1879. godine. _NEWLINE_Najistaknutiji dramski pisac moderne, \xc4\x8desto nazivan i posljednjim velikim dubrova\xc4\x8dkim piscem. _NEWLINE_U knji\xc5\xbeevnosti se javlja 1880. kada mu August \xc5\xa0enoa, tada urednik \xc4\x8dasopisa Vijenac objavljuje pripovijetku Geranium. Uslijedila je pripovijetka Perom i olovkom 1884. i kra\xc4\x87i roman Ksanta 1886. _NEWLINE_U razdoblju izme\xc4\x91u 1891. i 1901. nastaju pjesme iz zbirke Lapadski soneti. Dva soneta iz te zbirke (Prelude i Na Mihajlu) uokviruju njegovu Dubrova\xc4\x8dku trilogiju, najpoznatiji dramski kompleks koji obuhva\xc4\x87a drame Allons enfants, Suton i Na taraci - kronika o propasti Dubrova\xc4\x8dke republike. Temu dubrova\xc4\x8dkoga \xc5\xbeivota obra\xc4\x91uje i u dramama Ekvinocijo i Ma\xc5\xa1karate ispod kuplja._NEWLINE_Njegov dramski prvijenac Psyche 1889. ozna\xc4\x8dava zaokret kako u hrvatskom kazali\xc5\xa1tu, tako i u knji\xc5\xbeevnosti. Naime, povodom otvorenja nove zgrade Hrvatskoga narodnoga kazali\xc5\xa1ta odr\xc5\xbean je natje\xc4\x8daj za praizvedbu drame. Iako je favorit bio Ante Tresi\xc4\x87 Pavi\xc4\x8di\xc4\x87 s povijesnom tregedijom na tragu devetnaestostoljetne kazali\xc5\xa1ne tradicije Veliki Simeon, pobijedila je ipak Vojnovi\xc4\x87eva salonska komedija, a njemu je priskrbila atribut za\xc4\x8detnika moderne hrvatske drame.'